Թագավորական մետաղադրամների գրասենյակ

Թագավորական մետաղադրամների գրասենյակ (), դրամագիտական թանգարան, որը գտնվում է Ստոկհոլմի պատմական կենտրոնում և համարվում է Շվեդիայի հնագույն թանգարաններից մեկը։ Թանգարանը նվիրված է փողի և, ընդհանրապես, տնտեսության պատմությանը։

Պատմություն 
Թանգարանի հիմնադիրը համարվում է արքա Յուհան III-ը, որը հավաքում էր հին շվեդական մետաղադրամներ, որպեսզի հիմնավորի Շվեդիայի ազգային գերբի վրա երեք թագեր պատկերելու իրավունքը։ Պարզվում է, որ երեք թագերը շվեդական մետաղադրամների վրա պատկերվել են սկսած 16-րդ դարից։ Մինչև 1630 թվականը հավաքածուում հաշվառվում էր ընդամենը 57 մետաղադրամ և մեդալ։ Տարիների ընթացքում թանգարանի հավաքածուն համալրվել է նվիրատվությունների, այլ հավաքածուների ձեռք բերման և պեղումների ընթացքում հայտնաբերված առարկաների հաշվին։ Կարևոր ձեռքբերում կատարվեց 1974 թվականին, երբ Մետաղադրամների գրասենյակը ձեռք բերեց մեծ քանակությամբ տարբեր բանկային փաստաթղթեր (բաժնետոմսեր, հավաստագրեր և այլն)։ Թանգարանի հավաքածուն համալրվեց ավելի քան 18000 արծաթե մետաղադրամներով Ստոկհոլմի կենտրոնում 1741 թվականին թվագրված «The Lohe Hoard» գանձի հայտնաբերումից հետո։

Ներկայումս թանգարանային հավաքածուում հաշվառված են շուրջ 600000 մետաղադրամներ, թղթադրամներ, մետաղանիշեր, պարտավորագրեր, հավաստագրեր, բաժնետոմսեր, դրամապանակներ և այլ նյութեր։ Առանձնահատուկ հետաքրքրություն են ներկայացնում առաջին շվեդական պղնձե մետաղադրամները, որոնք հատվել են 10-րդ դարի վերջին, Օլաֆ Սկետկոնունգ թագավորի օրոք, 1644 թվականին Քրիստինա թագուհու օրոք հատված 19,7 կգ քաշով մետաղադրամը, 1661 թվականին տպագրված Ստոկհոլմի Բանկի՝ աշխարհում առաջին թղթադրամները, Վայմարյան հանրապետության ժամանակաշրջանի դրամներ, Նոբելյան մեդալներ։

Թանգարանի հիմնական բաժիններն են`
 Համաշխարհային դրամներ
 Շվեդական մետաղադրամներ  
 Խնայողական բանկեր և խնայատուփեր  
 Պետական ֆինանսներ  
 Մեդալների արվեստ 
 Գանձերի մոգություն
 Tally Up! (բաժին երեխաների համար)

Ծանոթագրություններ

Արտաքին հղումներ 
Պաշտոնական կայք
Riksbankens historiska samling överlåts till Kungliga Myntkabinettet

Ստոկհոլմի թանգարաններ
Շվեդիայի ազգային թանգարաններ
Դրամագիտության թանգարաններ
Շվեդիայի գիտահետազոտական կազմակերպություններ
1572 հիմնադրված թանգարաններ